Groot verkeersprobleme toe voertuig op N1 vlamvatDie brandende voertuig. Foto: Twitter ŉ Ligte afleweringsvoertuig het Vrydagmiddag hewige verkeersopeenhopings op die N1 Noord in Pretoria veroorsaak nadat dit omgeslaan en vlamgevat het. Talle inwoners het hulle tot sosiale media gewend om foto’s van die dik, swart rookwolke, die brandende voertuig en rye stilstaande voertuie op die snelweg te deel. Die voorval het omstreeks 12:45 op die N1 Noord net voor die Garsfontein-afrit gebeur. Shawn Herbst, woordvoerder van Netcare 911, sê hul paramedici is ook na die toneel ontbied. ‘n Lugfoto van die toneel. Foto: Verskaf “Volgens getuies op die toneel het die bestuurder van die voertuig, waarop olie vervoer is, beheer oor die voertuig verloor en dit het omgeslaan en gevolglik aan die brand geslaan,” sê Herbst. “Daar word beweer daar was drie mans in die voertuig, maar hulle het glo die toneel verlaat voor die nooddienste opgedaag het.” Herbst sê die brand-en-reddingsdienste het die vlamme geblus, terwyl wetstoepassers die verkeer herlei het. Die verkeersvloei op die snelweg was teen laatmiddag steeds traag.